FICYWERT Z WERDÓNU
Dycki ficywert we familoku
bół tym, kery wszystko mo na łoku.
Dboł ło porzóndek, beztóż bez lato,
kożdo sobota plac pozamiatoł.
Bez zima piyrszy stowoł ze pryka,
by połodgarniać śniyg ze chodnika.
Wrzeszczoł po bajtlach jak fusbal grali,
abo sie na klopsztandze huśtali…
Wstyrkoł sie niymalże do wszystkego,
nic sie niy mógło łobyńś bez niego!
Biada, jak rechtu ftoś mu niy dowoł,
administracyji zaroz meldowoł!
Na ficywyrta niy było rady,
toż kożdy woloł unikać zwady.
A dyć nikedy tak sie zdarzało,
że sie uniknóńć zwady niy dało.
Moga wóm bajszpil dać ze Werdónu,
ze familoka wele komzónu.
Ficywert przeciep starymu Burze,
że tyn gołymbie czimie na górze
i jak zarozki ich niy skasuje -
- w administracji to zamelduje!
„Góra jes po to, by suszyć pranie”-
- take jest jego, ficywerta zdanie!
Ptoki siadajóm na fynsterbretach,
czy, jak fto woli, na parapetach
i łokna somsiadóm łobsrywajóm,
a ci u niego sie uskarżajóm!
S tymi skargami to tak niy było,
ino sie jedne babsko wadziyło!
I to fto jeszcze – ficywertowo,
mokwa do zwady dycki gotowo!
Innym te ptoki niy zawodzały,
niyroz im jeszcze futer sypały!
Nudle ze zupy, łoszczódka chleba,
pogańske krupy, jak było trzeba…
A Bura niy mioł nic naprzeciwko,
bo mu łostało wiyncyj na piwko!
Ficywert musioł ustómpić Burze,
gołymbie mógły zostać na górze!
Dyć przeca wszyscy ta prowda znajóm,
jak fest Ślónzoki gołymbióm przajóm!
Autor:Bernard Śmigała
http://slonskogodka.com/blog/2011/05/27/ficywert/
deu_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn lim_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn vec_Latn zho_Hant